## Els usuaris de TRAM d’Alacant valoren amb un notable el servici del metropolità

*** El perfil majoritari de qui viatja és dona, amb edat mitjana de 35,8 anys, estudis mitjans i treball assalariat, segons reflectix l’Índex de Satisfacció al Client
* Els aspectes del servici més ben valorats són l’accessibilitat al tren, l’amabilitat-atenció dels empleats i la seguretat en el trajecte**

Els usuaris han atorgat una valoració de 7,29 punts sobre 10 al servici global de transport que presta Ferrocarrils de la Generalitat Valenciana (FGV) en la xarxa del TRAM d’Alacant, d’acord amb els resultats de l’Índex de Satisfacció al Client (ISC) 2025, després d’efectuar 1.584 entrevistes entre els viatgers majors de 15 anys de les quatre línies de tramvia, la del tren-TRAM i la del tren dièsel, amb un marge d’error de +2,46 % i un nivell de rellevància del 95,5 %.

El percentatge de viatgers que considera “satisfactori” el servici que es presta és del 59,7 %, dels quals el 19,6 el valora amb un 10. El percentatge que el qualifica de “normal” és del 38,3 % i tan sols el 2 % restant sent “insatisfacció” amb el seu funcionament.

La valoració per línies assenyala que l’L3 (Luceros-El Campello) amb 8,53 punts, se situa al capdavant dels trajectes més ben valorats. Li seguixen l’L2 (Luceros-Sant Vicent del Raspeig) amb 7,82; l’L4 (Luceros-Plaza de La Coruña) amb 6,85; l’L5 (Porta del Mar-Plaza La Coruña) amb 6,52; l’L9 (Benidorm-Dénia) amb 6,06; i finalment l’L1 (Lucero-Benidorm) amb 5,94 punts de valoració.

**El que més i menys agrada**

D’entre les 19 variables valorades pels viatgers i viatgeres en l’enquesta de l’ISC, relacionades amb el servici que presta FGV a Alacant, la seua àrea metropolitana i les Marines, quinze arriben o superen els huit punts, tres depassen els set punts, i la restant excedix els sis punts de qualificació.

Els aspectes del servici que han rebut millor valoració per part dels clients i clientes són l’accessibilitat al tren (8,39 punts); l’amabilitat-atenció dels empleats del TRAM d’Alacant (8,36); la seguretat en el trajecte (8,35); la facilitat i rapidesa per a adquirir el títol en l’estació (8,34); i l’accessibilitat a l’estació (8,33).

Entre els factors menys valorats destaquen la no massificació de persones usuàries en les unitats (6,8 punts); la informació i servici a través de mitjans digitals (7,72); el condicionament (7,74); la seguretat i presència del personal en estacions i trens (7,78); i la freqüència de pas (8).

És a dir, fins i tot els atributs menys valorats pels usuaris reben aprovació per estos, amb una puntuació generalitzada de “notable”, excepte un “bé”.

**Perfil del viatger**

D’altra banda, segons l’informe d’enguany, el nombre de dones que utilitzen els servicis del TRAM d’Alacant suposa el 60,5 % del total de persones que viatgen, davant del 39,5 % dels hòmens. Quant a l’edat, la mitjana se situa al voltant dels 35,8 anys, sent el segment de la població entre 30 i 49 anys el més significatiu, amb el 36 %; seguit del d’entre 20 i 29 anys, amb el 28,4 %; el de 50 o més anys, amb el 20,6 %; i, finalment, el de menors de 20 anys, amb el 15 %.

El 54,4 % dels passatgers de TRAM d’Alacant ha fet estudis secundaris; un 32,5 % té formació universitària i un 13 % ha efectuat estudis bàsics.

El nivell socioeconòmic dominant és el “mitjà”, amb el 51,4 % dels viatgers, seguit del “mitjà-alt”, amb el 18,1 %; “mitjà-baix”, amb el 17,9 %; l’“alt”, amb l’11,6 %; i el “baix”, amb l’1,1 %.

Quant a l’ocupació, un 53,7 % dels clients de TRAM d’Alacant són assalariats per compte d’altri; el 25,9 % són estudiants; el 9 % es troba en situació de desocupació laboral; el 5,6 % és jubilat o pensionista; el 3,9 % declara que es dedica a les faenes de casa; i l’1,9 % és empresari autònom.

Fecha: 20/12/2025